CELEX: 32016R1158
Language: ro
Date: 2016-07-15 00:00:00
Title: Regulamentul (UE) 2016/1158 al Comisiei din 15 iulie 2016 de modificare a Regulamentului (UE) nr. 452/2014 în ceea ce privește eliminarea formularelor pentru autorizațiile eliberate operatorilor din țări terțe și pentru specificațiile asociate acestora (Text cu relevanță pentru SEE)

16.7.2016   
            
            
               RO
            
            
               Jurnalul Oficial al Uniunii Europene
            
            
               L 192/21
            
         REGULAMENTUL (UE) 2016/1158 AL COMISIEI
   din 15 iulie 2016
   de modificare a Regulamentului (UE) nr. 452/2014 în ceea ce privește eliminarea formularelor pentru autorizațiile eliberate operatorilor din țări terțe și pentru specificațiile asociate acestora
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), în special articolul 9 alineatul (4),
   întrucât:
   
               (1)
            
            
               Regulamentul (UE) nr. 452/2014 al Comisiei (2) stabilește modul în care operatorii din țări terțe ai aeronavelor menționate la articolul 4 alineatul (1) litera (d) din Regulamentul (CE) nr. 216/2008, care sunt implicați în operațiuni de transport aerian comercial spre, în interiorul sau în afara teritoriului supus dispozițiilor tratatului, trebuie să fie autorizați în ceea ce privește standardele aplicabile ale Organizației Aviației Civile Internaționale (OACI). Acest regulament include în apendicele I și II la anexa 2 (partea ART) modelele pentru autorizația respectivă și specificațiile asociate acesteia.
            
         
               (2)
            
            
               Experiența dobândită în urma aplicării Regulamentului (UE) nr. 452/2014 a arătat că, pentru a lua în considerare în timp util modificările frecvente ale standardelor OACI, aceste modele ar trebui să fie actualizate în mod regulat, conducând la o sarcină administrativă inutilă. Cerința de a utiliza aceste modele nu este justificată, având în vedere că, în lipsa acestei obligații, Agenția Europeană de Siguranță a Aviației poate să elaboreze și să actualizeze ea însăși formularele necesare. Prin urmare, ar trebui să se elimine din Regulamentul (UE) nr. 452/2014 această cerință și formularele respective.
            
         
               (3)
            
            
               Prin urmare, Regulamentul (UE) nr. 452/2014 ar trebui modificat în consecință.
            
         
               (4)
            
            
               Măsurile prevăzute de prezentul regulament sunt conforme cu avizul comitetului instituit prin articolul 65 din Regulamentul (CE) nr. 216/2008,
            
         ADOPTĂ PREZENTUL REGULAMENT:
   Articolul 1
   Anexa 2 la Regulamentul (UE) nr. 452/2014 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 15 iulie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 79, 19.3.2008, p. 1.
   
      (2)  Regulamentul (UE) nr. 452/2014 al Comisiei din 29 aprilie 2014 de stabilire a cerințelor tehnice și a procedurilor administrative referitoare la operațiunile aeriene ale operatorilor din țări terțe în temeiul Regulamentului (CE) nr. 216/2008 al Parlamentului European și al Consiliului (JO L 133, 6.5.2014, p. 12).
   
      ANEXĂ
      Anexa 2 se modifică după cum urmează:
      
                  1.
               
               
                  La articolul 210, litera (a) se înlocuiește cu următorul text:
                  
                              „(a)
                           
                           
                              Agenția eliberează autorizația, inclusiv specificațiile asociate, atunci când:
                              
                                          (1)
                                       
                                       
                                          s-a asigurat că operatorul dintr-o țară terță deține un AOC sau un document echivalent valabil și specificațiile operațiunilor asociate eliberate de statul operatorului;
                                       
                                    
                                          (2)
                                       
                                       
                                          s-a asigurat că operatorul dintr-o țară terță este autorizat de statul operatorului să desfășoare operațiuni către UE;
                                       
                                    
                                          (3)
                                       
                                       
                                          s-a asigurat că operatorul dintr-o țară terță a stabilit:
                                          
                                                      (i)
                                                   
                                                   
                                                      conformitatea cu cerințele aplicabile din partea TCO;
                                                   
                                                
                                                      (ii)
                                                   
                                                   
                                                      o comunicare transparentă, adecvată și în timp util ca răspuns la o evaluare suplimentară și/sau la un audit al agenției, după caz; și
                                                   
                                                
                                                      (iii)
                                                   
                                                   
                                                      o acțiune corectivă promptă și reușită, ca răspuns la o neconformitate identificată, dacă este cazul;
                                                   
                                                
                                    
                                          (4)
                                       
                                       
                                          nu există nicio dovadă a unor deficiențe majore în ceea ce privește capacitatea statului operatorului sau a statului de înmatriculare, după caz, de a certifica și supraveghea operatorul și/sau aeronava în conformitate cu standardele OACI aplicabile și
                                       
                                    
                                          (5)
                                       
                                       
                                          solicitantul nu face obiectul unei interdicții de exploatare în temeiul Regulamentului (CE) nr. 2111/2005.”
                                       
                                    
                        
            
                  2.
               
               
                  Apendicele I și II se elimină.